
	__.__.2014 nr ___


Geodeetiliste mõõdistus- ja uurimistööde tegemise kord

Määrus kehtestatakse kohaliku omavalitsuse korralduse seaduse § 30 lg 1 p 2, ruumiandmete seaduse § 34 lg 2, majandus- ja kommunikatsiooniministri 27. augusti 2007 määruse nr 70 „Ehitusgeodeetiliste uurimistööde tegemise kord” § 1 lg 3, § 11 lg 2 ja § 13 lg 2 ning Narva Linnavolikogu 20.03.2014 määruse nr 7 „Geodeetiliste mõõdistus- ja uurimistöödega seotud kohaliku omavalitsuse ülesannete delegeerimine Narva Linnavalitsusele“ alusel.

1. peatükk

ÜLDSÄTTED
§ 1.  Reguleerimisala ja eesmärk

(1) Geodeetilisi mõõdistus- ja uurimistöid (edaspidi mõõdistustööd) tehakse maa-alade planeerimiseks vajalike lähteandmete saamiseks, ehitusprojekti koostamiseks ja ehitamiseks. Ehitusjärgset kontrollmõõdistamist tehakse kõikide ehitusseaduse mõistes ehitamise käigus maaüksusel tehtud muudatuste kajastamiseks.

(2) Geodeetiliste mõõdistus- ja uurimistööde tegemise korra (edaspidi mõõdistuskord) eesmärk on Narva linna haldusterritooriumil tehtavate mõõdistustööde kvaliteedi parandamine, kaardiandmebaasi varustamine ajakohaste andmetega kõikide tehtud geodeetiliste mõõdistustööde põhjal ning andmete taaskasutamiseks väljastamine.

(3) Mõõdistuskord sätestab Narva linna haldusterritooriumil tehtavate mõõdistustööde algatamise ja teostamise reeglid ning määrab kindlaks mõõdistustööde teostajate, mõõdistustööde andmete haldajate õigused ja kohustused.

(4) Mõõdistuskord täiendab majandus- ja kommunikatsiooniministri 27. augusti 2007 määruses nr 70 „Ehitusgeodeetiliste uurimistööde tegemise kord“ (edaspidi MKM määrus) kehtestatud nõudeid Narva linna tehniliste vajaduste osas Narva linna haldusterritooriumil. Mõõdistuskorras sätestamata küsimustes lähtutakse mõõdistustööde osas MKM määrusest.

§ 2.  Mõisted

Mõõdistuskorras käsitletakse mõisteid alljärgnevas tähenduses:

1) amet – Narva Linnavalitsuse Arhitektuuri- ja Linnaplaneerimise Amet;

2) geoarhiiv – Narva linna geodeetiliste mõõdistustööde andmete kogum;

3) geodeesia osakond – ameti Geodeesia ja maakorralduse osakond;

4) mõõdistusluba – geodeesia osakonna poolt väljastatav luba teha mõõdistustöid;

5) taotleja – isik, kes taotleb luba teha mõõdistustöid Narva linna haldusterritooriumil;

6) taotlus – mõõdistusloa taotlus, mille esitab mõõdistustöid teostav isik;

7) mõõdistustööd – geodeetilised mõõdistus- ja uurimistööd (geodeetilised alusplaanid, teostusmõõdistused, ehitusjärgsed kontrollmõõdistused, geodeetilise põhivõrgu tööd või muud siin kirjeldamata eriliigid);

8) ehitusobjekt – ehitusprojektis määratletud tööala;

9) ehitusjärgne kontrollmõõdistus – topogeodeetiline mõõdistus tehnovõrkudega, mis on koostatud peale ehitustööde lõppu;

10) mõõdistusala piir – sirglõikudest koosnev murdjoon mööda äärmisi mõõdistatud punkte;

11) mõõdistustöö objektid – digitaalse joonise graafilised elemendid;

12) mõõdistustöö geodeetilise alusplaani väljavõte – digitaalne väljavõte geoarhiivist;

13) snäppimine – graafiliste objektide üksteise külge kinnitamine;

14) objekti ruumikuju – objekti geograafilise asukoha graafiline esitamine.

§ 3.  Geodeesia osakonna pädevus

(1) Geodeesia osakond menetleb taotlusi, väljastab mõõdistusloa, esitab vajaduse korral tehnilisi lisanõudeid mõõdistustöödele, säilitab mõõdistustööde andmed ning lahendab teisi mõõdistustöödega seotud küsimusi, mida mõõdistuskord ei reguleeri.

(2) Geodeesia osakond haldab geoarhiivi.

(3) Geodeesia osakond väljastab mõõdistustöö täitmiseks vajaliku lähtematerjali mõõdistustööd ettevalmistavale isikule viie tööpäeva jooksul pärast mõõdistusloa taotlemist.

(4) Geodeesia osakond kontrollib teostajalt töö vastuvõtmisel selle kvaliteeti ja vastavust tehnilistele normidele ja käesolevale mõõdistuskorrale, vigade ja puuduste ilmnemisel tagastab töö teostajale ning informeerib töö tellijat.

§ 4.  Mõõdistustöö teostaja pädevus ja kohustused

(1) Esmakordsel mõõdistustöö tegemisel Narva linna haldusterritooriumil esitab mõõdistustöö teostaja geodeesia osakonnale kehtiva ehitusuuringute ja ehitusgeodeetiliste tööde tegemise registreeringu numbri majandustegevuse registris ning volitatud isikute nimekirja, kellele mõõdistustööd teostav isik annab õiguse geoarhiivist välja võtta ning tagastada andmeid ja materjale. Samuti esitab ettevõte geodeesia osakonnale vastavasisulise taotluse, kui volitatud isik on lahkunud ettevõttest ning tema volitused on vaja lõpetada.

(2) Enne mõõdistustööde alustamist esitab mõõdistustööde teostaja geodeesia osakonnale mõõdistusloa taotluse §-s 5 sätestatud korras.
(3) Mõõdistustöö teostaja täidab geodeesia osakonna esitatud nõuded mõõdistustöö mõõtkava, mõõdistatava ala piiride jt nõuete osas.

(4) Mõõdistustöö teostaja võib geodeesia osakonnalt kasutamiseks saadud materjale ja andmeid kasutada vaid mõõdistusloa taotluses märgitud mõõdistustöö tegemiseks.

2. peatükk

MÕÕDISTUSLOA MENETLEMINE
§ 5.  Mõõdistusloa taotlemine

(1) Mõõdistustööde tegemiseks Narva linna haldusterritooriumil tuleb taotleda mõõdistusluba. Taotlus esitatakse ameti kodulehel oleva vormi vahendusel või geodeesia osakonna e-posti teel.

(2) Mõõdistusluba annab õiguse teha mõõdistustöid mõõdistusloal määratud maa-alal ning märgitud tingimustel.

(3) Mõõdistustöid võib teha ja taotluse esitada iga isik, kes on majandustegevuse registris (edaspidi MTR) registreeritud ehitusuuringute ja ehitusgeodeetiliste tööde tegijana.

§ 6.  Taotlusele esitatavad nõuded

(1) Taotluses tuleb esitada järgmised andmed:

1) mõõdistustöö tellija nimi;

2) mõõdistustöö tellija e-posti aadress;

3) mõõdistustöö tellija telefoninumber;

4) mõõdistustöö teostaja nimi;

5) mõõdistustöö teostaja e-posti aadress;

6) mõõdistustöö teostaja telefoninumber;

7) mõõdistustöö objekti nimi (objekti aadress või asukoht);

8) töö number (mõõdistustöö teostaja määratud unikaalne number);

9) mõõdistuse tüüp (täidetakse valikud: geodeetiline alusplaan, teostusmõõdistus, ehitusjärgne kontrollmõõdistus, muu);

10) eriuuring (täidetakse valikud: katend, gaas, side, vesi, elekter, kanalisatsioon, sadevesi, soojus, tänavavalgustus, muu);

11) mõõdistusala (dwg-formaadis, kiht MOOTPIIR);
12) töö alguskuupäev;

13) töö teostamise eeldatav lõpukuupäev;

14) lisainformatsioon (lisatakse info tellija nõuete või tähelepanekute kohta).

(2) Geodeesia osakonnal on õigus vajaduse korral esitada taotlejale e-posti kaudu tehnilisi lisanõudeid.

§ 7.  Taotluse menetlemine ja mõõdistusloa väljastamisest keeldumine

(1) Geodeesia osakond otsustab mõõdistusloa väljaandmise viie tööpäeva jooksul taotluse saamisest. Mõõdistusloa väljastatakse §-s 8 sätestatud korras.
(2) Kui taotluses on esitatud ebakorrektseid või vigaseid andmeid, on geodeesia osakonnal õigus taotlus tagasi lükata ja nõuda andmete korrigeerimist kolme tööpäeva jooksul.

(3) Geodeesia osakonnal on õigus keelduda mõõdistusloa väljastamisest, kui taotlus ei vasta korra §-s 6 sätestatud taotluse nõuetele ning puudust ei ole võimalik kõrvaldada. Keeldumise kohta esitab geodeesia osakond taotlejale teate.

§ 8.  Mõõdistusloa väljastamine

(1) Mõõdistusloa väljastab geodeesia osakond e-posti vahendusel.

(2) Mõõdistusluba sisaldab järgmisi andmeid:

1) mõõdistustöö maa-ala skeem (dwg-formaadis, kiht MOOTPIIR);
2) mõõdistustöö geodeetilise alusplaani väljavõte (kui on olemas selle ala kohta);

3) vajaduse korral erinõuded.

(3) Kui mõõdistustööde käigus selgub, et geodeetilise alusplaani väljavõte on koostatud ebatäpselt või sisaldab valeandmeid, kohustub mõõdistaja sellest kohe geodeesia osakonda teavitama. Geodeesia osakond võtab esitatud teabe alusel seisukoha võimaliku rikkumise väljaselgitamiseks.

3. peatükk

MÕÕDISTUSTÖÖ TEGEMINE
§ 9.  Mõõdistustöö tegemine

(1) Maa-ala planeerimiseks ning ehitusprojekti aluseks kasutatav mõõdistustöö võib olla kuni kahe aasta vanune.

(2) Kui lähteülesandega määratud maa-alale on geodeesia osakonnal olemas ajakohane geodeetiline alusplaan, väljastatakse koos lähteülesandega geodeetilise alusplaani osa, mida kasutada ja uute andmetega täiendada ning võrguvaldajatega kooskõlastada.

(3) Mõõdistustöö digitaalse joonise koostamisel lähtutakse lähteülesandega antava mõõdistustöö objektidest.

(4) Objektide ruumikujude muutmisel lähtutakse lähteülesandega edastatud objektide ruumikujudest, snäppides uute objektide (murde)punktid olemasolevate külge või muutes olemasolevate (murde)punktide asukohti.

(5) Kui mõõdistatud objekti ruumikuju erineb olemasolevast rohkem kui lubatud mõõtmistäpsuse võrra, jäetakse mõõdistatud objektide ruumikujude otspunktid muutmata. Sellisel juhul märgitakse nimetatud ruumikuju otspunktid joonisel.

§ 10.  Mõõdistustöö esitamine

(1) Mõõdistustöö teostaja esitab pärast mõõdistustöö lõpetamist tulemid kümne päeva jooksul geodeesia osakonnale järgmiselt:

1) digitaalsed tulemid (joonised, tabelid);

2) kaevude uurimisandmed esitatakse kas põhijoonisel või tabelarvutusprogrammi vahendusel koostatud tabelis (xls-, ods- või cvs-failina);

3) aruanded ning muu seonduv materjal.

(2) Mõõdistustöö lõpeb pärast seda, kui mõõdistustöö teostaja esitab mõõdistustöö tulemid (digitaalselt kui ka paberkandjal) ning geodeesia osakond kinnitab mõõdistustöö tulemite kättesaamist. Geodeesia osakonna kinnituseks on geodeesia spetsialisti allkiri koos pitsatiga.

4. peatükk

EHITUSJÄRGNE KONTROLLMÕÕDISTAMINE
§ 11.  Ehitusjärgne kontrollmõõdistamine

(1) Ehitusjärgne kontrollmõõdistamine on geodeetiline mõõdistamine, mis kajastab kõiki ehitustööde käigus ehitusobjektil tehtud muudatusi, k.a maa-aluste tehnovõrkude teostusmõõdistamised. Teostusmõõdistamine MKM määruse mõistes on ehitusjärgse kontrollmõõdistamise osa.

(2) Ehitusjärgse kontrollmõõdistamise plaan koostatakse, kui on ehitatud või likvideeritud hoone või rajatis (sealhulgas tehnovõrgud, piirded ja reklaamikandjad) ja on paigaldatud, muudetud või likvideeritud haljastust.

(3) Ehitusjärgne kontrollmõõdistamine teostatakse pärast kõikide ehitusprojekti etapijärgsete tööde tegemist ehitusobjektil.

(4) Ehitusjärgne kontrollmõõdistamine on ehituse tellija kohustus.

(5) Ehitusjärgset kontrollmõõdistust ei tohi teha mõõdistataval objektil ehitustöid teostanud isik.

(6) Ehitusjärgse kontrollmõõdistamise tulemid esitatakse geodeesia osakonnale digitaalselt kui ka paberkandjal ning mõõdistusandmed sisestab mõõdistustööde teostaja geoarhiivi digitaalselt enne ehitisele kasutusloa väljastamist.

§ 12.  Teostusmõõdistamine

(1) Maa-aluste tehnovõrkude teostusmõõdistamine tehakse enne kaeviku kinni ajamist, v.a juhul, kui ehitustöödel lahtise kaeviku meetodit ei kasutatud.

(2) Maa-aluste tehnovõrkude teostusmõõdistamine tehakse kolmemõõtmelisena, esitades käänupunktide koordinaadid kas põhijoonisel või tabelarvutusprogrammi vahendusel koostatud tabelina (xls-, ods- või cvs-failina) kolme koordinaadiga.

5. peatükk

TEHNILISED NÕUDED MÕÕDISTUSTÖÖDELE
§ 13.  Mõõdistustöödele esitatakse järgmised tehnilised nõuded

(1) Mõõdistustöödel tuleb juhinduda õigusaktidest, geodeetilistel mõõdistamistel kehtivatest normidest, heast tavast ja käesolevast mõõdistuskorrast.

(2) Topogeodeetiliste uurimistööde aruanded esitatakse geodeesia osakonnale digitaalselt kui ka paberkandjal ning mõõdistusandmed sisestab mõõdistustööde teostaja geoarhiivi digitaalselt. Teostusmõõdistamise andmed sisestab geoarhiivi digitaalselt mõõdistustööde teostaja.

§ 14.  Nõuded digitaaljoonise failidele

(1) Digitaalse joonise koostamisel võetakse aluseks ameti veebilehel väljas olevad ressursifailid (dwg-formaadis).

(2) Geoarhiivi esitatavate mõõdistustöö andmete failid peavad olema AutoCAD 2008 DWG formaadis.

(3) Kogu informatsioon failis, v.a kihil VORMISTUS, tuleb kanda ühte mudeliruumi – AutoCAD-i Model.

(4) Digitaalsel joonisel tuleb kõik tekstielementide (elemenditüüp Text) ankurpunktid (origin), mis iseloomustavad kindlat punktobjekti, paigutada nii, et need jääksid punktobjektile lähimaks teksti ankurpunktiks. Kõik suletud kontuuri (näiteks kõlvik või hoone) omadusi kirjeldavate tekstide ankurpunktid peavad asuma selle kontuuri sees.

(5) Iga selgitav või objekti omadusi kirjeldav tekst tuleb vormistada eraldi tekstielemendina.

(6) Tekstielementidel kasutatakse AutoCAD-i kirjatüüpi (font) ROMANS.

(7) Kõrgusarvude puhul kasutatakse AutoCAD-i kirjatüüpi (font) ITALIC.
§ 15.  Nõuded faili kihtide, joonte, sümbolelementide ja värvitoonide osas

(1) Digitaalsel joonisel tuleb kasutada ainult mõõdistuskorra lisa tabelis 1 nimetatud elemenditüüpe.
(2) Maa-aluste tehnovõrkude joonepaksuste kujutamiseks geodeetilisel alusplaanil kasutatakse järgmisi joonte paksusi:

1) M 1:200 – 0,05;

2) M 1:500 – 0,1;

3) M 1:1000 – 0,2;

4) M 1:2000 – 0,32.
(3) Digitaalsel maa-ala plaanil tuleb kasutada mõõdistuskorra lisa tabelis 2 nimetatud värvitoone.
6. peatükk

JÄRELEVALVE JA VASTUTUS
§ 16.  Järelevalve ja vastutus
(1) Geodeesia osakond kontrollib kõikide geoarhiivi laekuvate tehtud mõõdistustööde vastavust käesolevale mõõdistuskorrale ning teavitab ilmnenud vigadest ja puudustest mõõdistustöö teostajat.

(2) Mõõdistustööde teostaja vastutab mõõdistustöö andmete sisulise ja mõõtmistäpsusliku õigsuse ning mõõdistuskorrale vastavuse eest. Vigade ilmnemise korral esitab mõõdistustööde teostaja oma vahendite arvelt uued andmed geoarhiivi kümne tööpäeva jooksul.
(3) Kui teostaja on jätnud mõõdistuskorra nõuded täitmata, ei väljasta geodeesia osakond talle uute tööde alustamiseks mõõdistusluba enne, kui eelnevate mõõdistustööde vead on parandatud ning uuendatud andmed geoarhiivi sisestatud.

(4) Korduvate nõuetele mittevastavate või sisuliste vigadega mõõdistustööde esitamisel on geodeesia osakonnal õigus keelduda mõõdistustööde teostajale geoarhiivi andmete väljaandmist ning esitada mõõdistustööde litsentsi väljaandjale taotlus litsentsi või MTR registreeringu peatamiseks või tühistamiseks.

7. peatükk

RAKENDUSSÄTTED
§ 17.  Varem kehtinud õigusakti kehtetuks tunnistamine

Määrusega tunnistatakse kehtetuks Narva Linnavalitsuse 05. aprilli 2000. a määrus nr 949 „Topo-geodeetiliste mõõdistus- ja uurimistööde kord”.
§ 18.  Määruse jõustumine

Määrus jõustub seadusega sätestatud korras.

	Eduard East

Linnapea
	Ants Liimets

Linnasekretär


Lisa  Mõõdistustöö faili kihtide, joonetüüpide ja sümbolelementide nõuded
Narva Linnavalitsuse

__.__.2014 määruse nr __

“Geodeetiliste mõõdistus- ja uurimistööde tegemise kord”

LISA

Mõõdistustöö faili kihtide, joonte ja sümbolelementide nõuded

Tabel 1. Digitaalsel joonisel lubatud elemenditüübid 1
	Nr
	Element
	Elemenditüüp

	1
	Sirglõik
	Line, Polyline/Lwpolyline (tehnovõrgud)

	2
	Murdjoon
	Polyline/Lwpolyline

	3
	Sümbolelement
	Insert

	4
	Tekst
	Text

	5
	Pind 2
	Polyline/Lwpolyline (suletud)

	6
	Ellips 3
	Ellipse, Circle


1 Kihtidel ABIJOONIS ja VORMISTUS võib kasutada ka siin nimetamata elemenditüüpe.

2 Allpool toodud kihtidel peavad vastavad elemendid olema joonestatud suletud murdjoonena, kui nad jäävad tervenisti mõõdistatava ala sisse.

Element

Kihi nimetus

KUPITS

ALUSVORK

PIIRDEAED

ALUSVORK

RDTYMBER

RDT

RAJATISP

POST

KONTUUR

ELRAJATIS

KONTUUR

SIKAEV

KONTUUR

GKAEV

KONTUUR

KKAEV

KONTUUR

SKKAEV

KONTUUR

VKAEV

KONTUUR

TKAEV

KONTUUR

KAEV

TOOPIIR

MOOTPIIR

3 Ellips on lubatud kihil KAEVU_NR, HOONE, HOONEDET, KORGUS, MOOTMPUNKT, RAJATIS

Tabel 2. Digitaalsel maa-ala plaanil kasutatavate värvitoonide järjekorra numbrid ja RGB koodid
	Kihi nimetus
	Värvitooni jrk nr
	RGB kood

	ABI
	7
	255,255,255

	ABIJOONIS
	7
	255,255,255

	AED
	23
	165,103,82

	ALUSVORK
	7
	255,255,255

	DKAEV
	7
	255,255,255

	DTRASS
	3
	0,255,0

	ELRAJATIS
	7
	255,255,255

	GEOLPUNKT
	7
	255,255,255

	GKAEV
	7
	255,255,255

	GTRASS
	202
	124,0,165

	HALJASTUS
	94
	0,127,0

	HOONE
	7
	255,255,255

	HOONEDET
	252
	91,91,91

	HORISONTAAL
	31
	255,191,127

	JOONSIDE
	7
	255,255,255

	KAEV
	7
	255,255,255

	KAEVU_NR
	7
	255,255,255

	KKAEV
	7
	255,255,255

	KOORDPUNKT
	7
	255,255,255

	KORGUS
	8
	128,128,128

	KPKAABEL
	240
	255,0,63

	KPOHULIIN
	7
	255,255,255

	KTRASS
	6
	255,0,255

	LIIKLUS
	7
	255,255,255

	MAAMUDEL
	7
	255,255,255

	MOOTKORG
	7
	255,255,255

	MOOTMPUNKT
	7
	255,255,255

	MOOTNR
	7
	255,255,255

	MOOTPIIR
	7
	255,255,255

	MPKAABEL
	240
	255,0,63

	MPOHULIIN
	7
	255,255,255

	PIIR
	1
	255,0,0

	PIIRASULA
	1
	255,0,0

	PIIRIMLEITUD
	1
	255,0,0

	POST
	7
	255,255,255

	PUU
	94
	0,127,0

	RAJATIS
	7
	255,255,255

	RAJATISEDET
	252
	91,91,91

	RDT
	7
	255,255,255

	RDTSEADE
	7
	255,255,255

	RELJEEF
	15
	127,63,63

	SIKAEV
	7
	255,255,255

	SIOHULIIN
	7
	255,255,255

	SITRASS
	180
	63,0,255

	SKKAEV
	7
	255,255,255

	SKTRASS
	122
	0,165,124

	TEE
	7
	255,255,255

	TKAEV
	7
	255,255,255

	TORU
	7
	255,255,255

	TORU_NR
	7
	255,255,255

	TRUUP
	7
	255,255,255

	TTRASS
	242
	165,0,41

	VEEKOGU
	134
	0,127,127

	VKAEV
	7
	255,255,255

	VORK
	7
	255,255,255

	VORMISTUS
	7
	255,255,255

	VTRASS
	150
	0,127,255


Ants Liimets

Linnasekretär
Seletuskiri

Narva Linnavalitsuse määruse eelnõu

„Geodeetiliste mõõdistus- ja uurimistööde

tegemise kord” juurde

Narva linna geodeetiliste mõõdistus- ja uurimistööde tegemise kord (edaspidi mõõdistuskord) reguleerib geodeetiliste mõõdistus- ja uurimistööde (edaspidi mõõdistustööde) tegemist Narva linna haldusterritooriumil. Kord kehtestab ühised printsiibid ja reeglid mõõdistustööde teostajatele, mõõdistustööde andmete haldajatele ja kasutajatele. Kord koosneb seitsmest peatükist ning ühest lisast.

1. SISSEJUHATUS

Määrusega kehtestatakse mõõdistustööde tegemise kord Narva linnas. Mõõdistuskorras on täiendatud majandus- ja kommunikatsiooniministri 27. augusti 2007 määruse nr 70 „Ehitusgeodeetiliste uurimistööde tegemise kord“ (edaspidi MKM määrus) nõudeid mõõdistustöödele Narva linna tehniliste vajaduste osas. Korras sätestamata küsimustes lähtutakse mõõdistustööde osas MKM määrusest.

Mõõdistuskorras lähtutakse põhimõttest, et kõik Narva linna haldusterritooriumil tehtavate mõõdistustööde andmed peavad laekuma Narva linna geodeetiliste mõõdistustööde andmete kogumisse (edaspidi geoarhiiv). Mõõdistustööde tegemise taotlus tuleb esitada Narva Linnavalitsuse Arhitektuuri- ja Linnaplaneerimise Ameti Geodeesia ja maakorralduse osakonnale (edaspidi geodeesia osakond), kes väljastab mõõdistusloa. Tehtud mõõdistustööde andmeid kogub, korrastab ja väljastab kasutamiseks geodeesia osakond.

Mõõdistuskorra koostamisel on silmas peetud soovi koondada kõikide Narva Linnavalitsuse ametite nõuded mõõdistustöödele ühte õigusakti. Nimetatu muudab lihtsamaks nii mõõdistustööde teostaja kui ka ametite töö.

2. KORRA EESMÄRK

Geodeetilisi mõõdistus- ja uurimistöid tehakse maa-alade planeerimiseks vajalike lähteandmete saamiseks, ehitusprojekti koostamiseks ja ehitamiseks. Ehitusjärgset kontrollmõõdistamist tehakse kõikide ehitusseaduse mõistes ehitamise käigus maaüksusel tehtud muudatuste kajastamiseks ning kujutab endast sisuliselt topo-geoalust, mis on koostatud peale ehitustööde lõppu.

Mõõdistuskorra eesmärk on ühtlustada ja korrastada geodeetiliste mõõdistus- ja uurimistööde tegemist ning parandada mõõdistustööde kvaliteeti Narva linnas. Ühtlustamine on vajalik toodetud andmete süsteemseks kasutamiseks Narva kaardiandmete uuendamisel.

3. KORRA KEHTESTAMISE ÕIGUSLIKUD ALUSED

Kohaliku omavalitsuse korralduse seaduse § 30 lõike 1 punkti 2 alusel lahendab ja korraldab linnavalitsus kohaliku elu küsimusi, mis volikogu määruste või otsustega või valla või linna põhimäärusega on pandud täitmiseks valitsusele.

Ruumiandmete seaduse § 34 lõike 2 alusel korraldatakse kohalikke geodeetilisi töid valla- või linnavolikogu või tema volitusel valla- või linnavalitsuse määrusega kehtestatud korras.

Majandus- ja kommunikatsiooniministri 27. augusti 2007 määruse nr 70 „Ehitusgeodeetiliste uurimistööde tegemise kord“ § 1 lõike 3 kohaselt võib käesoleva määruse reguleerimisalasse jäävate tööde tellija esitada geodeetilise uurimistöö ja teostusmõõdistuse teostamisele ja vormistamisele täiendavaid nõudeid, mis ei lähe vastuollu käesoleva määruse nõuetega. 

Narva Linnavolikogus 20. märtsil 2014 vastu võetud määrusega nr 7 „Geodeetiliste mõõdistus- ja uurimistöödega seotud kohaliku omavalitsuse ülesannete delegeerimine Narva Linnavalitsusele” delegeeriti geodeetiliste mõõdistus- ja uurimistöödega seotud kohaliku omavalitsuse ülesanded Narva Linnavalitsusele ning tehti linnavalitsusele ülesandeks kehtestada vastav mõõdistuskord.

4. MÕÕDISTUSKORRA SISU

Mõõdistuskord koosneb seitsmest peatükist ning ühest lisast. Esimeses peatükis sätestatakse mõõdistuskorra eesmärk ja kohaldamisala ning määratletakse mõisted. Teises peatükis kehtestatakse mõõdistusloa taotlusele esitatavad nõuded ning geodeesia osakonna õigused ja kohustused taotluse menetlemisel. Kolmas peatükk reguleerib mõõdistustööde tegemist, neljas ehitusjärgset kontrollmõõdistamist. Viies peatükk esitab Narva linnas kehtivad tehnilised nõuded ning kuues sätestab korra nõuete üle järelevalve teostamise korra ning vastutuse. Seitsmes peatükk sisaldab mõõdistuskorra rakendussätteid.

Mõõdistuskorra lisas on toodud mõõdistustöödele esitatavad Narva linna erinõuded faili kihtide, joonetüüpide ja sümbolelementide osas.

ÜLDSÄTTED (1. peatükk)

Paragrahv 1 määratleb mõõdistuskorra eesmärgi, milleks on Narvas tehtavate mõõdistustööde kvaliteedi parandamine ning andmete standardiseerimine ühtse kaardiandmebaasi pidamiseks. Korras sätestatud nõuded tagavad ühtsete andmete kogumise ning kaardiandmebaasi pidamiseks ja uuendamiseks vajalikud tehnilised tingimused.

Kord täiendab majandus- ja kommunikatsiooniministri 27. augusti 2007 määruses nr 70 “Ehitusgeodeetiliste uurimistööde tegemise kord” kehtestatud nõudeid Narva linna tehniliste vajaduste osas Narva linna haldusterritooriumil.

Lõike 4 eesmärk on vältida majandus- ja kommunikatsiooniministri 27. augusti 2007 määruses nr 70 „Ehitusgeodeetiliste uurimistööde tegemise kord” kehtestatud nõuete kordamist mõõdistuskorras.

Paragrahv 2 määratleb korras kasutatavad põhimõisted.

Paragrahv 3 sätestab geodeesia osakonna pädevuse seoses käesoleva mõõdistuskorraga.

Paragrahv 4 sätestab mõõdistustöö teostaja pädevuse ja kohustused seoses mõõdistustööde korraga.

MÕÕDISTUSLOA MENETLEMINE (2. peatükk)

Paragrahv 5 sätestab taotluse eesmärgi ning isikud, kellel on õigus mõõdistusloa taotlust esitada. Taotlust on õigus esitada igal isikul, kellel on kehtiv ehitusuuringute ja ehitusgeodeetiliste tööde tegemise registreering majandustegevuse registris (edaspidi MTR).

Paragrahv 6 sätestab mõõdistusloa taotlusele esitatavad nõuded. Lõikes 1 loetletakse andmed, mis tuleb mõõdistusloa taotluses kajastada. Taotlus esitatakse elektrooniliselt.

Mõõdistusloa taotluse esitamise eesmärk on anda geodeesia osakonnale ülevaade toimuvatest ja pooleliolevatest mõõdistustöödest ning korraldada mõõdistusandmete kasutamist ja laekumist.

Lõikes 2 on sätestatud geodeesia osakonna õigus esitada tehnilisi lisanõudeid. Selline vajadus võib ilmneda näiteks uute tarkvaraliste või tehniliste võimaluste tekkimisel, mis võimaldaks andmeid paremini rakendada.

Paragrahv 7 kehtestab tähtaja, mille jooksul tuleb välja selgitada taotluse menetlemiseks vajalikud asjaolud, ning sätestab taotluse vastuvõtmisest keeldumise alused. Geodeesia osakond vaatab taotlused läbi ning kinnitab need mõõdistusloa väljastamisega viie tööpäeva jooksul. Taotluse võib tagasi lükata, kui taotluses esitatud andmed on ebapiisavad või valed. Sellisel juhul antakse taotlejale võimalus andmed parandada kolme tööpäeva jooksul ning selgitusena esitatakse talle märkused. Vastuvõtmisest võib keelduda juhul, kui taotluse puudusi pole võimalik kõrvaldada.

Mõõdistuskorra § 8 lõige 1 kirjeldab, kes ja millal väljastab mõõdistusloa. Lõige 2 sätestab andmed, mille geodeesia osakond väljastab mõõdistustöö teostajale mõõdistusloaga. Maa-ala skeemiga (ehk mõõdistusalaga) määratakse kindlaks, milline maa-ala kuulub mõõdistamisele. Mõõdistusloaga on õigus nõuda piirnevate kitsaste maaribade mõõdistamist, kui need jäävad maa-ala vahetusse lähetusse. Sellega hoitakse ära mõõdistusalade vahele jäävate kiilude ja ribade mõõdistamata jätmist. Samuti määratakse mõõdistusloas, millised olemasolevad mõõdistusandmed võetakse aluseks. Kui geoarhiivis on taotletavale mõõdistusalale olemas värskelt mõõdistatud ja kontrollitud andmetega geodeetiline alusplaan, siis ei tehta uut mõõdistust, vaid antakse taotlejale kasutada olemasolev geoalus, mida tuleb uute andmetega täiendada.

Lõige 3 sätestab, et kui mõõdistustööde käigus ilmneb, et geodeesia osakonna väljastatud geodeetilise aluse väljavõttel esineb ebatäpsusi või vigaseid andmeid, kohustub maamõõtja sellest ametit kohe teavitama. Geodeesia osakond võtab esitatud teabe põhjal seisukoha edasiseks tegutsemiseks.

MÕÕDISTUSTÖÖ TEGEMINE (3. peatükk)

Mõõdistuskorra § 9 lõige 1 määrab, et maa-ala planeerimiseks ning ehitusprojekti aluseks võib kasutada mõõdistustööd, mis ei ole vanem kui kaks aastat. Vanemad mõõdistused ei ole piisavalt ajakohased.

Lõige 2 sätestab, et juhul kui lähteülesandega määratud maa-alale on olemas ajakohane geodeetiline alusplaan, väljastab amet koos lähteülesandega geodeetilise alusplaani osa, mida kasutada.

Lõigetes 3, 4 ja 5 sätestatakse, et mõõdistustöö teostaja peab lähtuma olemasoleva mõõdistustöö objektidest. Kõik juurde mõõdetavad või uuendatavad objektid seotakse olemasolevatega ühtseks tervikuks. 

Paragrahv 10 määrab pärast mõõdistustöö lõpetamist teostajale mõõdistustöö esitamise tähtaja ning andmete edastamise viisi.

EHITUSJÄRGNE KONTROLLMÕÕDISTAMINE (4. peatükk)

Paragrahv 11 sätestab ehitusjärgse kontrollmõõdistamise kui geodeetilise mõõdistamise, mis kajastab kõiki ehitustööde käigus maaüksusel tehtud muudatusi. Ehitusjärgne kontrollmõõdistamine võimaldab linna kaardiandmeid täiendada muuhulgas selliste oluliste andmete osas nagu ehituse käigus lammutatud hooned ja rajatised, rajatud uued juurdepääsuteed, haljastus, valgustus, piirdeaiad ja väravad.

Lõige 6 sätestab, et ehitisele väljastatakse kasutusluba pärast ehitusjärgse kontrollmõõdistamise andmete geoarhiivi sisestamist.

Paragrahv 12 määrab lisanõuded teostusmõõdistustele.

Lõige 1 sätestab, et maa-aluste tehnovõrkude teostusmõõdistus tehakse alati avatud kaevikuga.

Lõige 2 sätestab, et maa-aluste tehnovõrkude teostusmõõdistus tehakse kolmemõõtmelisena, esitades tehnovõrgu käänupunktide kolm koordinaati xls-, ods- või cvs-failis tabelina.

TEHNILISED NÕUDED MÕÕDISTUSTÖÖDELE (5. peatükk)

Paragrahv 13 sätestab, millest mõõdistamistööde koostamisel ja vormistamisel lähtutakse.

Mõõdistuskorra § 14 lõige 1 selgitab, millised ressursifailid aluseks võtta, et joonised vastaksid ühtsele standardile.

Lõige 2 määrab kindlaks esitatavate digitaalsete andmete formaat.

Lõige 3 kirjeldab mudelite kasutamist sama joonise piires. Segaduste vältimiseks paigaldatakse kogu failis sisalduv informatsioon ühte mudelisse.

Lõige 4 kirjeldab joonise tekstielementide ankurpunktidele esitatavaid reegleid. Reeglite eesmärk on ühtlustada andmete esitamise viisi ning vältida valet tõlgendamist andmefailides.

Lõiked 5, 6 ja 7 täpsustavad nõudeid tekstielementidele.

Paragrahvis 15 viidatakse lisas olevates tabelites 1 ja 2 toodud erinõuetele faili kihtide, joonte, sümbolelementide ja värvitoonide kohta.

Tabelis 1 on kirjeldatud digitaalsel joonisel lubatud elemenditüüpe. Elemenditüüpide kindlaksmääramine ning piiramine tuleneb vajadusest lihtsustada kontrollmehhanismi ja andmete kasutamist kaardiandmete uuendamisel.

Tabelis 2 on toodud faili värvitoonidele esitatavad nõuded, mis ei kajastu majandus- ja kommunikatsiooniministri 27. augusti 2007 määruses nr 70 „Ehitusgeodeetiliste uurimistööde tegemise kord”, kuid on vajalikud Narva linna ametitele.

Lõikes 2 on toodud maa-aluste tehnovõrkude joonepaksuste kujutamiseks geodeetilisel alusplaanil lubatud joonte paksused.

JÄRELEVALVE JA VASTUTUS (6. peatükk)

Mõõdistuskorra § 16 lõikes 1 sätestatakse, kelle pädevuses on kontrollida mõõdistamistööde tegemise korra täitmist ning kellel on õigus teavitada mõõdistustööde teostajat.

Lõige 2 määrab mõõdistustööde andmete õigsuse ning käesolevale mõõdistuskorrale vastavuse eest vastutavaks mõõdistustööde teostaja ning sätestab mõõdistustööde teostaja kohuseks potentsiaalsete vigade ilmnemisel parandada need oma vahenditest ning sisestada geoarhiivi uued andmed.

Lõige 3 kirjeldab olukorda, kui mõõdistustööde teostaja esitab mõõdistuskorrale mittevastava töö. Lõige määrab geodeesia osakonnale õiguse keelduda uute taotluste vastuvõtmisest seni, kuni eelnevate mõõdistustööde andmed on viidud mõõdistuskorraga vastavusse.

Lõige 4 annab geodeesia osakonnale õiguse keelduda mõõdistustööde teostajale geoarhiivi andmete väljaandmist või esitada mõõdistustööde litsentsi väljaandjale litsentsi peatamise taotlus juhul, kui mõõdistustööde teostaja on esitanud korduvalt nõuetele mittevastavaid või sisuliselt valesid mõõdistustöid.

RAKENDUSSÄTTED (7. peatükk)

Mõõdistuskorra § 17 kohaselt tunnistatakse kehtetuks Narva Linnavalitsuse 05.04.2000 määrus nr 949 „Topo-geodeetiliste mõõdistus- ja uurimistööde kord”.

Mõõdistuskorra § 18 kohaselt jõustub määrus seadusega sätestatud korras.

5. EELNÕU MENETLEMISEL SELLE KOHTA ESITATUD MÄRKUSED

Eelnõu koostamisel on aluseks võetud preambulas viidatud ja käesolevas seletuskirjas kajastamist leidvad õigusaktid:

Kohaliku omavalitsuse korralduse seadus
Ruumiandmete seadus
Ehitusgeodeetiliste uurimistööde tegemise kord
Geodeetiliste mõõdistus- ja uurimistöödega seotud kohaliku omavalitsuse ülesannete delegeerimine Narva Linnavalitsusele
Natalja Šibalova

Arhitektuuri- ja Linnaplaneerimise Ameti direktori kohusetäitja

